Philips Hue får Matter om få måneder

Torsdag blev Matter officielt lanceret – en ny industristandard, der skal gøre det nemt for intelligente enheder at arbejde sammen. Standarden understøttes blandt andet af prominente navne som Apple, Google, Samsung, Sonos, Ikea og også Philips Hue.

Sidstnævnte fortæller i en meddelelse, at deres Hue Bridge faktisk allerede er Matter-certificeret. Og via en softwareopdatering vil alle eksisterende og nye Hue-produkter snart understøtte den nye standard. Eneste undtagelser er Philips Hue Play HDMI sync box og drejeknappen i Philips Hue Tap Dial Switch. Disse understøttes endnu ikke af den nuværende version af standarden.

Der går dog mindst nogle måneder inden opdateringen kommer ud til brugerne, fortæller Signify:

– Softwareopdateringen vil være en del af de regelmæssige opdateringer til brugerens Philips Hue Bridge og forventes at blive frigivet til alle brugere Q1 2023, fortæller Anne-Cathrine Tjørnehøj fra Signify. Hun fortsætter:

– Med denne opdatering vil brugerne drage fordel af en forenklet forbundet oplevelse, når de forbinder deres Philips Hue-system med andre Matter kompatible smart home-enheder og apps. Matter tilbyder lettere interoperabilitet mellem understøttede smart home-enheder på en pålidelig og sikker måde. At organisere et innovativt smart hjem vil være nemmere end nogensinde før.

Alle personlige indstillinger i Philips Hue-appen overlever opdateringen af Hue Bridge. De eksisterende Google- og Amazon-integrationer i Hue-appen vil også fortsætte med at fungere, som de er, og blive automatisk opdateret med Matter. Apple HomeKit-brugere skal dog nulstille for at oprette forbindelse igen via Matter.

Philips Hue får Matter om få måneder