Sonos tilslutter sig smarthome-standarden Matter

At få smarthome-udstyr på tværs af producenter og teknologier til at tale sammen, kan være lidt af en udfordring. Det har Connectivity Standards Alliance sat sig for at løse med en ny standard, kaldet Matter.

Formålet er ganske klart. Enheder på tværs af producenter og teknologier skal kunne tale sammen på kryds og tværs. Kører du i forvejen dit system baseret på Apple HomeKIt eller Google Home, så kan Matter integreres deri.

Sammenslutningen har allerede prominente medlemmer såsom Apple, Google, Philips Hue (Signify), IKEA og Samsung – for bare at nævne nogle få. Sonos tilslutter sig Matter i følge et tweet fra Connectivity Standards Alliance, og støtter dermed op om en forenkling af smarthomes.

Welcome to our newest members! We look forward to your invaluable contributions helping the Alliance pave the way to a world of seamless interaction transforming the way we live, work, and play.#csaiot #IoTcommunity #newmembers pic.twitter.com/YnyOWKPu4t
— Connectivity Standards Alliance (@csaiot) April 21, 2022

At Sonos tilslutter sig Matter er ikke nødvendigvis lig med, at de vil understøtte platformen fra start, ifølge denne udtalelse fra Joani Brink, talsperson hos Sonos.

“Sonos har altid været fokuseret mod at give vores kunder et valg. Værende en åben platform med mange partnere, er Sonos forpligtet til at garantere at vores produkter integrerer ubesværet med andre smarthome-produkter. Vores medlemsskab af Connectivity Standards Alliance tillader os at lære om kommende standarder og evaluere hvorvidt platformen tillader ægte interoperabilitet på platforms- eller systemniveau. Hvilket vi ser som vitalt for vores kunder og konkurrencesituationen,” udtaler Brink til The Verge.

Hvis tidsplanen holder stik, så udrulles Matter i efteråret 2022. Der er endnu ingen konkrete udmeldinger om eventuel software og hvordan enhederne kan styres.

Inden vi når dertil, så har Sonos inviteret til event i slutningen af maj. Her får vi formentlig præsenteret en ny billigere soundbar, som ifølge rygterne også kan optræde som baghøjtaler i et surroundsetup. Rygterne har også længe gået på, at Sonos skulle arbejde på et sæt hovedtelefoner. Om det bliver en realitet bliver vi klogere på den 25. maj.

Sonos tilslutter sig smarthome-standarden Matter